АБАЗАКВА РХЪА ЗЛАДУУ АГIВЫЧIВГIВЫС.

Псыжв кыт апны ТатаршвауаргIа рткъвым щардагIвы йыгьнадзум. Ага ауаса йаъазтынгьи, зъачIвагIа йазъазу, зыхьыз бергьльу, абазаква рхъа зладуу гIвычIвгIвыста йгIарылцIыз гьмачIгIвым. Татаршвауа Щамсадини йхъапщыла Аминати пщыгIвпачва гIадзын дыргылтI – МщатIа, КIарней, ХIамзат, Рема.
Татаршвауа Щамсадин асквш 1925 агIан апартия далалтI. Аколхозква гIандыршауа йаналага Абазакт дырщтитI, уадыргIвана Сторожевая станица ахши ажьи ъадырхарджьуаз анхарта даунашвачпагIвта ддыргылтI. Ауи амщтахь Псыжв кыт совет дапредседательын. Асквш 1935 агIанльажьакIгьи йымамкIва арепрессия далашван, Сбыр жвасквша йдыргатI. Ауи йгIайыдырцIуззакIгьи дгьырзадымгылтI. Асквш 1947 агIан йунагIвадгIайхызтIхIва дгьагIдмырбатI, КрасноярскI край датаргахтI. Асквш 1956 агIан дкъванчамкIва дшыркIызла, реабилитация дызларчпаз ашвъаквагьи йымата йтгIачва дрызгIайхтI.
Ауат асквшква руацIа Щамсадин йтгIачва гIазаб щарда рбатI. Ага ауаса йаъазтынгьи, йыпщыгIвгIаричва ран лбзирала адырра йачIвыта, шви пхи рыквта йгIадзынгылтI.
ТАТАРШВАУА ХIамзат апхьарта дангIалга Черкесск педучилища дыцIалын, гIвысквша дапхьатI, уадыргIвана акыт библиотека апны йынхара джвыквицIатI. Ауи азаман йаквшвауата Къвайдан кыт арыпхьагIв дшыртахъу ахабар гIайадзатI.ДымнакIгIакIуата апычIв классква рпны арыпхьагIвта далагатI.
ХIамзат атшпсщарамшква рагIан, ага дгIапсарыгьи, щапIыла Къвайдан дгIатыцIуанта рпны дгIайхуан. УадыргIвана велосипед йхвгIатI, йаргьи йуысрыцIа йарымайратI. Къвайдан кыт апхьагIвчва хвыцква йырхъазымкIва, абзазагIвчва зымгIвагьи арыпхьагIв гврыхва бзи дырбатI, ласы йыщцатI. Асквш 1953 агIан ХIамзат Ставрополь къральыгIва педагогика институт дыцIалтI. Ауи дгIазкъвыцIхыз апхьарта анхагIвчвагьи Къвайдан кыт абзазагIвчвагьи ргвы йасуан, швабыжта дшырпхазгьи сквшщарда руацIа йырхIвауа йгIамгIвайстI.
Асквш 1960 агIан Татаршвауа ХIамзат Псыжв кыт аквтанай апхьарта адиректорра гIайызхъарцIатI. Ауи йхъвдаквцIараква йнардзата йшйырхъйуз, джьауапкIра дула дшрыдгылуаз гватрадъа йыгьгIанымхатI. АунашвачпагIвчвагьи акыт абзазагIвчвагьи ХIамзат пIатIу йыквырцIитI, ауи йажва уахьчIва йъагIадзаз йаздзыргIвитI, хвы азырбитI. Псыжв аквтанай апхьарта апны жвсквша данынха амщтахь ХIамзат аобласть арыпхьарала ахъвшара аунашвачпагIв дылзаместительта ддыргылтI. Ауаъа йынхара акадрква, апхьартаква рпны ауыхвараква, апхьагаква ргIацIщтра датшагьи уыс щарда рхъпшылра
йазынархан. Ауи амщтахь ХIамзат Щамсадин йпа апартия аобком инструкторта днарахвтI. Асквш 1973 йгIашIарышвта асквш 1981 дза йуыс дазъазата, йпIатIу хIагIата дынхатI. Айззараква рагIан йхътIыта йгвгIанаграква йхIварныс дгьымшвузтI. Фатар йа датша закIы йазыбжаз абзазагIвчва ахIвара, ашшра йызцалун, ауат йылшуз зымгIвала дшырцхърагIуш дащтан.
ХIамзат Щамсадин йпа акультура анхагIвчва рпрофсоюз дапредседательта, КПСС аобком аполитапхьара Тдзы даунашвачпагIвта дынхатI. Тшпсщара дчIвахищтара сквш 25 цIыхтI, ауаса мшкIгьи уысдъа дыгьчIвам. Ауи заманкI шгIайауа пслачва йкIитI, апхъала шварацрагьи дцалун. Ажвлара уысква дрылапI, Псыжв кыт ахIбачва р-Совет дапредседательта акыт абзазагIвчва ргвбжараква зымгIва шидыруа йагIарбагата йызнымкIва арайон йгьи ареспублика аунашвачпагIвчва рпахь дрылачважватI.
Ансисквша «Абазашта» амачвацIацIара йацикIуата йкытлагIвчва хIуагIахъара ахчара йазынхауа хIгазет унагIвипхьадза йыгIвназлара шатахъула дрылабжьитI, агазет йгIаншвалуа агIвыраквала йгвгIанаграква хIыцагIвишитI, хIнамхъараквагьи йхътIыта йгIахIайхIвитI.
Йхъапщыла Инни йари пакIи пхIакIи гIадзындыргылтI. РпхIа Нелли промышленностьла йгьи энергетикала КЧР а-Министерства ахъвшара даунашвачпагIвпI. Ауи лхъапщыла Гьадыгв СагIид француз бызшвала атаможня датакIыгIвпI. Неллии СагIиди рпа Мурат АуагIахъаква райгвара университет (РУДН) дгIалган, Черкесск йаныргIалу «Дервейс» автомобиль компания дынхитI, рпхIа Регина лхъапщылагьи ларгьи айъазагIвпI, Москва йынхитI. ХIамзати Инни рычкIвын Руслан дъачIвагIагIв гврыхвапI, йхъапщыла Таисии йари Москва йбзазитI, рпхIа Карина ГИТИС дгIалгатI, Ингагьи Маратгьи апхьарта йыцIапI.
Татаршвауа ХIамзат йгIадзынйыргылыз йгIарикви ауат йгIарыцIагылызи драйгвыргъьауа дбзазитI. Йакъыль цIарапI, йхIаль пшдзапI, дщаквкIыпI, йылаква уаныртапшра уасаражвра цIола ртубгIитI. АунагIва уысква дрылазларныс, йгIариква рсабиква дрыцызларныс бзи йбитI. Ауи ТатаршвауаргIа рткъвым ахабар йгIвыхтI, мшигIадза дахьпшыхитI, йпа йпа Марат йызгIанижьта йрыщтагIайуа абанпара йшдйырдыруашла дйылабжьитI.
ХIамзат данйыз амшла пхата хIйайхIвахIвитI, згIвадара багъьа, тынчра, мамыр йзыхIтахъпI.

«Абазашта» газет аредакция анхагIвчва.